Diari Oficial de la Generalitat Valenciana


Sumari del DOGV 6947, del 21-01-2013 (2013/535)

ORDE 12/2012, de 28 de desembre, de la Conselleria de Benestar Social, per la qual es regulen i convoquen ajudes en matèria de servicis socials per a l'exercici 2013.
----------------------------------------------------------------------------------------------------------------------------------------------------------------------

### Dades del document

Número de DOGV
:   6947

Data del DOGV
:   21-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/535


Data del document
:   28-12-2012

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 12/2012, de 28 de desembre, de la Conselleria de Benestar Social, per la qual es regulen i convoquen ajudes en matèria de servicis socials per a l'exercici 2013. [2013/535]
Des que el text constitucional va establir els principis rectors que havien d'orientar en endavant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials, i ha implicat cada vegada més els agents, públics o privats, que han de col·laborar en la prestació i gestió d'estos servicis.
Com ja és habitual, l'ordenació dels servicis socials està canalitzada normativament a través de l'orde que anualment dicta la conselleria competent en esta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.
Esta orde de convocatòria d'ajudes en matèria de servicis socials per a l'any 2013 respon tant a la lògica creixent d'interés mencionada, avalada pels resultats obtinguts en les convocatòries precedents, com per l'aparició de nous elements condicionants del contingut que s'ha d'ordenar.
Finalment, el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social, assigna a esta conselleria les competències relatives a polítiques de prestació social, servicis socials i dependència, i esta orde se circumscriu a l'espai competencial propi de la Direcció General d'Acció Social i Majors.
En atenció de totes estes consideracions i en compliment del que s'ha estipulat l'article 47.11 del Decret Legislatiu de 26 de juny de 1991, pel qual s'aprova el text refós de la Llei de la Hisenda Pública de la Generalitat Valenciana,
ORDENE
TÍTOL I
Ajudes i subvencions
Article 1. Objecte de l'orde
És objecte d'esta orde regular i convocar ajudes i subvencions en matèria de servicis socials dirigides a fomentar les prestacions i servicis següents:
1. Servicis socials generals, en les modalitats descrites en el capítol I del títol I de la present orde.
2. Servicis socials especialitzats, en les modalitats descrites en el capítol II del títol I de la present orde.
3. Prestacions econòmiques individualitzades, en les modalitats descrites en el capítol III del títol I de la present orde.
CAPÍTOL I
Servicis socials generals
Article 2. Objecte
Es convoquen ajudes per a contribuir a la implantació i al desplegament dels servicis socials generals de caràcter global i polivalent, organitzats sota responsabilitat pública, que atenen la problemàtica social de qualsevol ciutadà, el desenrotllament comunitari i la prevenció primària de situacions de segregació o de marginació, per mitjà del finançament de:
1. Projectes del Pla concertat de prestacions bàsiques de servicis socials de corporacions locals.
Les ajudes són de tres tipus:
a) Ajudes per al pagament de salaris i seguretat social dels professionals dels equips socials de base integrats per un o més dels professionals de l'acció social.
b) Ajudes per al manteniment de centres socials com a recursos bàsics dels servicis socials generals.
c) Ajudes per a programes de prestacions bàsiques, definits en els capítols I al V, del títol II, de l'Orde de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1291, de 26.04.1990), i que són els següents:
- Programes d'informació, assessorament i orientació sobre els drets i recursos socials existents per a la resolució de les necessitats de la població.
- Programes d'emergència social, l'objecte dels quals és l'atenció de les necessitats bàsiques de persones que no poden satisfer-les per si mateixes, en especial les relatives a menjadors, albergs i prestacions econòmiques individualitzades (ajudes d'emergència i ajudes per al desenrotllament personal de tercera edat en les modalitats d'ajudes tècniques i adaptació de vehicles de motor).
- Programes de convivència, l'objectiu dels quals és afavorir la integració comunitària.
- Programes de cooperació social, l'objectiu dels quals és potenciar la vida de la comunitat, propiciant la participació en tasques comunes i fomentant la iniciativa social, l'associacionisme i el voluntariat.
- Programes d'intervenció per a la prevenció i la inserció en el medi social.
2. Projectes d'intervenció social integral per a l'atenció, prevenció de la marginació i inserció del poble gitano, integrats en el Pla de Desenrotllament Gitano, a fi d'atendre les necessitats dels grups gitanos més desfavorits i promoure el desenrotllament del poble gitano, en el marc dels drets i deures constitucionals i del respecte a la seua cultura.
Article 3. Sol·licitants
Poden sol·licitar les ajudes per a servicis socials generals regulades en este capítol les corporacions locals mencionades en l'article 3 de la Llei 7/1985, reguladora de les Bases del Règim Local, titulars d'estos servicis, sense perjuí del que disposa la disposició addicional tercera d'esta orde.
Article 4. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determina la concessió o aprofitament de la subvenció.
3. Sotmetre's a les actuacions de comprovació que realitze l'òrgan concedent, així com qualsevol altra actuació de comprovació i control financer que puguen realitzar els òrgans de control competents, i aportar tota la informació que els siga requerida en l'exercici de les actuacions anteriors.
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari en cada cas, amb la finalitat de garantir l'exercici adequat de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
7. En tota la informació o documentació que s'oferisca sobre els projectes subvencionats ha de constar la col·laboració i finançament de la Generalitat, a través de la Conselleria de Benestar Social, d'acord amb el que establix la disposició final segona.
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
9. No minorar ni anul·lar la consignació que s'haja previst inicialment en el seu pressupost per a este fi.
10. Formalitzar adequadament els documents de seguiment tècnic i financer elaborats per la Conselleria de Benestar Social.
11. Col·laborar amb el seguiment i l'avaluació que s'establisquen per mitjà de comissions o altres instruments que s'articulen.
12. Atindre's a la coordinació i a la planificació que establisquen l'òrgan competent de la Generalitat en matèria de servicis socials.
13. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incursa en les prohibicions per a obtindre la condició de beneficiària.
Article 5. Criteris de valoració i de finançament dels projectes
1. Per a l'adjudicació de les ajudes es tenen en compte els criteris de valoració següents, i la puntuació global màxima de cada sol·licitud és de 40 punts, d'acord amb la distribució següent:
a) La potenciació dels equips socials de base. Es valora amb un màxim de 10 punts.
b) Els projectes iniciats en exercicis anteriors la continuïtat dels quals siga convenient per raons d'interés públic. Es valora a raó de 2 punts per any amb un màxim de 10 punts.
c) Els projectes que es dediquen a impulsar accions integrades que coordinen l'acció de les distintes àrees de benestar social en un barri o localitat. Es valora amb un màxim de 5 punts.
d) Programes dirigits a promoure la permanència dels sectors de població desfavorits en el seu ambient natural i habitual. Es valora amb un màxim de 5 punts
e) Nous programes dirigits a grups de persones desfavorides. Es valora amb un màxim de 3 punts.
f) Foment de l'autoajuda i el voluntariat social. Es valora amb un màxim de 3 punts.
g) Elaboració d'estudis de diagnòstic social i investigació sobre les demandes i necessitats d'un barri o municipi. Es valora amb un màxim de 2 punts.
h) Formació als equips socials de base per a la implantació del Sistema d'Informació d'Usuaris (SIUSS). Es valora amb un màxim de 2 punts.
2. La quantia que s'assigna a cada un dels programes ha d'atendre els criteris generals següents:
a) El pressupost que la corporació local dedica als servicis socials en relació amb el seu pressupost general.
b) Els programes amb millor i més alt nivell d'execució en exercicis anteriors, tenen una assignació proporcional més alta.
c) Les necessitats objectives del municipi, originades per la seua problemàtica social. Es consideren factors correctors la dispersió dels nuclis urbans i els factors geogràfics que dificulten la fluïdesa de les comunicacions, així com l'índex de pobresa.
d) La participació de les diputacions provincials en el manteniment i en el finançament dels programes corresponents.
Article 6. Documentació
La documentació que han de presentar les corporacions locals és:
a) Sol·licitud en triple exemplar, segons el model que figura en l'annex I d'esta orde, amb tots els apartats ben omplits i firmada per l'alcalde president de la corporació local o per qui es designe com a representant.
b) Descripció dels programes que pretenguen desenrotllar, segons el model de la sol·licitud. En el supòsit de programes arreplegats en l'article 2.2 d'esta orde, han d'omplir una fitxa de presentació específica que serà facilitada per la corresponent direcció territorial de Benestar Social.
c) Model de domiciliació bancària, segons model d'annex IV d'esta orde, per a les entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.
d) Autorització expressa a la Conselleria de Benestar Social, inclosa en l'apartat «C» de la sol·licitud, perquè esta comprove telemàticament les dades fiscals identificatives de la corporació local que es troben en l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor està facultat per a realitzar les actuacions procedents per a aclarir-la.
Si no es dóna eixa autorització i es tracta de corporacions locals que hagen modificat el seu CIF respecte a l'exercici anterior o que sol·liciten per primera vegada l'ajuda, han d'aportar una fotocòpia degudament compulsada del seu CIF.
CAPÍTOL II
Servicis socials especialitzats
Article 7. Objecte
L'objecte de les ajudes regulades en este capítol és:
a) Fomentar l'atenció en determinats centres de servicis socials especialitzats col·laborant en el manteniment, d'acord amb el que establix la secció primera d'este capítol.
b) Fomentar la realització de programes de servicis socials especialitzats, d'acord amb el que establix la secció segona d'este capítol.
Article 8. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determina la concessió o aprofitament de la subvenció.
3. Sotmetre's a les actuacions de comprovació, que ha d'efectuar l'òrgan concedent, així com a qualsevol altra actuació de comprovació i control financer que puguen realitzar els òrgans de control competents, aportant tota la informació que els siga requerida en l'exercici de les actuacions anteriors.
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
7. En tota la informació o documentació que s'oferisca sobre els centres subvencionats ha de constar la col·laboració i finançament de la Generalitat, a través de la Conselleria de Benestar Social.
8. Els centres residencials han de facilitar dades sobre la plantilla de personal, usuaris i activitats, i utilitzar per a això el sistema telemàtic Daurat, desenrotllat per la Conselleria de Benestar Social. Així mateix han de presentar en el Servicid'Autorització i Seguiment de Centres de l'esmentada conselleria l'annex V d'esta orde ben omplit i firmat pel director del centre corresponent al finalitzar cada trimestre natural.
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
10. No minorar ni anul·lar la consignació que s'haja previst inicialment en el seu pressupost per a este fi.
11. Les inherents a l'autorització administrativa dels centres, amb l'excepció arreplegada en l'apartat 2 de l'article 10 d'esta orde.
12. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incurs en les prohibicions per a obtindre la condició de beneficiari.
Secció primera
Centres de servicis socials especialitzats
Article 9. Objecte
Es convoquen ajudes per a finançar el manteniment de centres de servicis socials especialitzats dirigits a atendre necessitats socials específiques en el sector de tercera edat.
Article 10. Sol·licitants
1. Poden sol·licitar estes ajudes les persones físiques o jurídiques, tant de naturalesa pública com privada, que siguen titulars de centres de servicis socials especialitzats de tercera edat, sempre que la seua activitat no tinga finalitat lucrativa i que disposen de l'autorització concedida a l'empara de l'article 47 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, i de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors.
2. Amb caràcter excepcional, basant-se en raons d'extrema necessitat i interés públic, poden ser subvencionats centres que encara no hagen obtingut autorització definitiva per causa que no els siga imputable, i l'aprofitament de la beca queda condicionat al fet que tals centres obtinguen l'autorització administrativa de funcionament definitiva durant l'exercici 2013.
3. Amb independència de l'excepció de l'apartat anterior, si tals centres presenten deficiències que afecten la seguretat dels usuaris, això constituiria condició resolutòria de la subvenció atorgada.
Article 11. Criteris de valoració i de finançament dels projectes
1. Per a l'adjudicació de les ajudes es tenen en compte els criteris de valoració següents, i la puntuació global màxima de cada sol·licitud és de 25 punts d'acord amb la distribució següent:
a) Continuïtat dels centres de servicis socials especialitzats que es troben en funcionament i que ja estaven sent subvencionats en anys anteriors. Es valora a raó de 4 punts per any amb un màxim de 20 punts.
b) Servicis prestats per ens públics. Es valora amb un màxim de 5 punts.
2. Per a determinar l'import de les subvencions arreplegades en esta secció, s'utilitza un dels criteris de valoració que a continuació es detallen:
a) Valoració del cost atenent el criteri preu/plaça/dia. En este supòsit, el finançament es concreta en funció dels mòduls econòmics que, sobre la base preu/plaça/dia, es fixen a continuació i que s'han de considerar màxims.
- En les residències de tercera edat el mòdul per a les places residencials és de 50,00 €/persona/dia amb caràcter general i de 53,3 ?/persona/dia en les residències que acrediten disposar d'infermeria 24 hores.
- En centres de dia per a persones majors dependents, el mòdul per a les places de centre de dia és de 38,00 €/persona/dia com a màxim.
Amb caràcter general, per a la determinació de l'import exacte del mòdul aplicable a cada centre, han de tindre's en compte, si és el cas, els aspectes següents:
- Nombre d'usuaris.
- Adequació del centre als criteris establits en l'esmentada Orde de 4 de febrer de 2005, pel que fa a l'estat de les instal·lacions, infraestructura, personal de què disposen, prestacions que oferixen i a qualsevol altre requisit que establisca, especialment el de disposar de transport adaptat en el cas de centres de dia, així com al que disposa el Decret 91/2002, de 30 de maig, del Consell, sobre Registre d'Activitats d'Acció Social i de Registre i Autorització de Funcionament dels Servicis i Centres d'Acció Social, en la Comunitat Valenciana.
- Ingressos de l'entitat titular del centre.
- Ingressos aportats pels beneficiaris
b) Valoració del cost atenent el criteri diferència ingressos-gastos. El finançament en este supòsit es concreta en funció de les necessitats manifestades en la sol·licitud, a la vista de l'estimació d'ingressos que en concepte d'aportacions dels usuaris o altres fonts es derive de l'anàlisi de la documentació presentada juntament amb la sol·licitud, i es consideren en tot cas els conceptes que per a l'avaluació del cost estimat s'indiquen a continuació:
- Salari del personal, plus de direcció i triennis. La quantia corresponent al plus de direcció i als possibles triennis del personal del centre pot incrementar el mòdul fixat en funció de les característiques del centre.
- Altres partides subvencionables. Les partides corresponents a arrendaments, assegurances, tributs i contractes anuals de manteniment de les instal·lacions poden ser subvencionades al 100%, en la mesura que siga un gasto justificat i no estiga previst en el mòdul corresponent.
Per a determinar l'import de la subvenció dels centres de dia de tercera edat, acollits a este criteri, es té en compte el mòdul de 6,20 € plaça/dia referit a costos de manteniment. A este mòdul es pot afegir el cost de personal que es considere necessari per al funcionament del centre de dia i que no estiga previst en el personal de la residència.
3. En tot cas, el cost total estimat no pot superar la quantia que resulte d'aplicar al nombre d'usuaris del centre, els mòduls unitaris assenyalats en l'apartat 2.a) d'este article.
Així mateix, en la determinació de l'import exacte del mòdul aplicable a cada centre ha de tindre's en compte els mateixos aspectes esmentats en el punt 2.a) anterior.
Article 12. Documentació
La documentació que han de presentar els sol·licitants és la següent:
a) Sol·licitud segons el model que figura en l'annex II d'esta orde, que es troba a disposició dels sol·licitants en les direccions territorials de Benestar Social, tots els apartats de la qual s'han d'omplir adequadament. També s'hi poden afegir fulls complementaris si fóra necessari. En el cas de les persones jurídiques, la sol·licitud ha de ser subscrita per qui exercisca la representació de l'entitat.
b) Model de domiciliació bancària, segons el model de l'annex IV d'esta orde, per a aquelles entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.
c) Autorització expressa a la Conselleria de Benestar Social, inclosa en l'apartat «Q» de la sol·licitud, perquè esta comprove telemàticament les dades fiscals identificatives del sol·licitant que es troben en l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades en la seua sol·licitud, l'òrgan instructor està facultat per a realitzar les actuacions procedents per a aclarir-la.
Si no es dóna eixa autorització i es tracta d'entitats que han modificat el CIF respecte a l'exercici anterior o que sol·liciten per primera vegada l'ajuda, han d'aportar una fotocòpia degudament compulsada del CIF.
Secció segona
Programes de servicis socials especialitzats
Article 13. Objecte
1. Es convoquen ajudes per a la realització de programes de servicis socials especialitzats corresponents als sectors següents:
- Tercera edat
- Alzheimer.
- Minories ètniques.
- Transeünts, refugiats, asilats, reclusos i exreclusos, i aquells altres col·lectius descrits en l'article 26 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.
2. Queden expressament exclosos els programes dirigits a la població immigrant, atés que són objecte d'una convocatòria específica d'ajudes.
3. Els programes de Servicis Socials Especialitzats corresponents al sector d'Alzheimer, dirigits a la promoció de l'autonomia personal de persones en situació de dependència, han de disposar de la corresponent acreditació per part de la Conselleria de Benestar Social.
Article 14. Sol·licitants
Poden sol·licitar subvencions per a l'any 2013 en les matèries regulades en esta secció les organitzacions o entitats privades sense ànim de lucre que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Benestar Social, en el dia de la publicació de la present orde.
Article 15. Criteris de valoració i de finançament dels projectes
1. Per a l'adjudicació de les ajudes es tenen en compte els criteris de valoració següents, i la puntuació global màxima de cada sol·licitud és de 25 punts d'acord amb la distribució següent:
a) Programes subvencionats en exercicis anteriors la continuïtat del qual siga convenient per raons de criteris tècnics, quant a eficiència i eficàcia del programa. Es valora a raó de 4 punts per any amb un màxim de 20 punts.
b) Programes que impulsen accions integrades d'atenció als sectors objecte de regulació en esta secció amb caràcter globalitzador. Es valora amb un màxim de 5 punts.
2. Per a determinar l'import de les subvencions arreplegades en esta secció s'utilitzen els criteris de valoració que a continuació es detallen:
a) El pressupost que l'entitat dedica als referits programes en relació amb el seu pressupost general.
b) Els programes amb millor i més alt nivell d'execució en exercicis anteriors, tindran una assignació proporcional més alta.
c) Els programes que desenrotllen servicis de promoció per a persones en situació de dependència, de conformitat amb la normativa sobre determinació del contingut dels servicis de promoció de l'autonomia personal.
Article 16. Documentació
En la documentació que han d'aportar les entitats sol·licitants han de tindre's en compte les consideracions següents:
1. La sol·licitud, en triple exemplar, segons el model que figura en l'annex II d'esta orde, ha d'estar degudament formalitzada i subscrita per qui té la representació de l'entitat, i ha de coincidir el nom de l'entitat amb el que figure en el CIF.
2. Cada entitat ha de demanar en una sola sol·licitud les subvencions per a tots els programes que desitge executar, a partir de la qual es formularà un expedient bàsic del qual es derivaran peces separades. Estes poden resoldre's independentment.
3. Autorització expressa a la Conselleria de Benestar Social, inclosa en l'apartat «Q» de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor està facultat per a realitzar les actuacions procedents per a aclarir-la.
Si no es dóna eixa autorització i es tracta d'entitats que han modificat el CIF respecte a l'exercici anterior o que sol·liciten per primera vegada l'ajuda, han d'aportar una fotocòpia degudament compulsada del CIF.
4. En els casos en què l'actuació siga d'àmbit municipal es requerix un certificat de coordinació dels programes i de les actuacions de l'entitat amb la corporació local, expedit per esta.
5. Model de domiciliació bancària, segons model de l'annex IV d'esta orde, per a les entitats que sol·liciten l'ingrés de la subvenció en compte diferent de la de l'exercici anterior o que sol·liciten per primera vegada l'ajuda.
CAPÍTOL III
Prestacions econòmiques individualitzades
Article 17. Objecte i àmbit d'aplicació
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten l'autonomia personal, social i econòmica, i que no puguen resoldre amb mitjans econòmics propis, perquè puguen tindre un desenrotllament humà i social normal.
2. Les ajudes convocades es referixen a les modalitats de prestacions econòmiques individualitzades següents:
a) Ajudes d'emergència.
b) Ajudes per al desenrotllament personal de persones de la tercera edat en la modalitat de barreres arquitectòniques.
3. Estes prestacions individualitzades poden atorgar-se amb caràcter periòdic o, quan es tracte de servicis esporàdics i adquisicions puntuals, per una sola vegada en l'exercici econòmic.
Article 18. Exclusions i incompatibilitats
1. Queden explícitament excloses de les prestacions econòmiques individualitzades les sol·licituds que es troben en els casos següents:
a) Les que hagen de ser resoltes per altres organismes públics diferents de la Direcció General d'Acció Social i Majors.
b) Les que hagen sigut subvencionades, pel mateix concepte, per altres organismes.
c) Adquisicions o accions efectuades o executades amb anterioritat a la petició de l'ajuda. No obstant això, poden contemplar-se situacions excepcionals degudament justificades.
2. És incompatible la concessió de l'ajuda sol·licitada amb l'aprofitament gratuït o simultani de servicis que cobrisquen els mateixos supòsits i necessitats, a través d'institucions públiques o privades subvencionades i s'establix el principi general d'incompatibilitat de les ajudes individuals i institucionals. Són compatibles només quan presenten naturalesa diferent i atenguen finalitat distinta.
Article 19. Criteris de valoració i de determinació de la subvenció
1. Les sol·licituds presentades es valoren d'acord amb la renda per càpita de la unitat familiar del sol·licitant, ordenada de menor a major.
2. La quantia de la concessió està en funció dels ingressos globals familiars, del cost de la necessitat o dels mòduls màxims determinats per a cada modalitat indicats en els articles 24 i 29 de la present orde, i no poden excedir, en cap cas, d'estos mòduls o del cost de la necessitat.
Secció primera
Ajudes d'emergència
Article 20. Ajudes d'emergència: característiques i tipologia
1. Són ajudes econòmiques de caràcter extraordinari destinades a pal·liar les situacions en què puguen trobar-se les persones afectades per un estat de necessitat. Van dirigides a la unitat de convivència.
2. Tenen caràcter finalista i són incompatibles amb qualsevol altra prestació pública, dret i percepció econòmica o ingrés privat que puga correspondre al beneficiari o a un altre membre de la llar, per a la mateixa finalitat.
3. Es consideren situacions d'emergència les que originen gastos extraordinaris per a cobrir necessitats específiques de caràcter bàsic i urgent, com ara:
a) Gastos imprescindibles per a l'ús de la vivenda habitual.
b) Gastos excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.
c) Gastos destinats a cobrir necessitats bàsiques familiars.
Article 21. Requisits per a l'accés a les prestacions d'emergència
Els requisits que han de complir-se per a accedir a estes ajudes són els següents:
1. Que el beneficiari no dispose d'ingressos suficients per a afrontar els gastos derivats de la situació d'emergència.
2. Que la renda per càpita de la unitat familiar a què pertany el sol·licitant no supere la quantia anual de 5.007,80 €.
3. Que dispose de l'informe tècnic subscrit pels servicis tècnics municipals i per les direccions territorials de Benestar Social, en el qual es determine la necessitat de l'acció objecte de l'ajuda i es faça constar que s'han esgotat tots els recursos existents en les corresponents entitats locals encaminats a resoldre la necessitat.
Article 22. Determinació del límit d'ingressos
1. Es consideren ingressos familiars la totalitat dels ingressos bruts procedents de tots i cada un dels membres de la unitat familiar. Per a això, es comptabilitzen tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
2. La renda per càpita s'obtindrà de dividir els ingressos familiars entre el nombre de membres de la unitat familiar.
3. Per a la present orde es considera unitat familiar la integrada per les persones que convisquen en el domicili familiar, circumstància que s'ha d'acreditar per mitjà de certificat de convivència expedit per l'ajuntament corresponent.
4. S'han de justificar els ingressos o bé l'absència per mitjà de certificacions d'ingressos, informes tècnics o, quan els documents no puguen ser expedits, cal justificar-los per mitjà de declaració jurada o declaració expressa responsable de la persona interessada, atorgades davant d'una autoritat administrativa, notari o la Direcció General d'Acció Social i Majors.
Article 23. Documentació.
1. La documentació que han d'aportar les persones interessades en este tipus d'ajuda és la següent:
a) Sol·licitud segons el model oficial que figura en l'annex III d'esta orde, subscrita pel beneficiari o pel seu representant, ben omplida completament.
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons que establix el Reial Decret 522/2006, de 28 d'abril. No obstant això:
- Si de la comprovació efectuada resulta alguna discordança amb les dades facilitades per la persona interessada, l'òrgan instructor està facultat per a realitzar les actuacions procedents per a aclarir-la.
- Si el sol·licitant no presta el seu consentiment, ha d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.
c) Certificat de convivència emés per l'ajuntament de residència.
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en els fitxers de les administracions tributàries i de la Seguretat Social, només per a comprovar el compliment dels requisits exigits en la present orde.
En el cas que el sol·licitant no preste el consentiment, ha de presentar una fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar o, si no n'hi ha, ha d'aportar un certificat negatiu de declaració i un certificat acreditatiu de la pensió rebuda pel sol·licitant.
e) Informe tècnic que justifique la necessitat de l'acció objecte de l'ajuda, emesa pels servicis tècnics competents mencionats en el punt 3 de l'article 21 d'esta orde.
f) Tota aquella documentació requerida pel tècnic que tramita l'ajuda i que siga necessària per a una adequada valoració social.
g) Model de domiciliació bancària degudament omplida, segons el model de l'annex IV d'esta orde.
2. Quant a l'ús i protecció de les dades contingudes en la dita documentació, cal ajustar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.
Article 24. Mòduls econòmics
1. Els mòduls econòmics màxims pels quals es regixen estes prestacions són els següents:
a) Ús de la vivenda habitual: fins a 340 €/mes.
b) Accions extraordinàries: fins a 3.400 €.
c) Necessitats bàsiques: fins a 340 €/mes
2. En tot cas, la determinació del mòdul econòmic concret que corresponga dins dels límits màxims assenyalats s'efectua segons la necessitat valorada i les disponibilitats pressupostàries per a atendre este tipus d'ajudes.
Secció segona
Ajudes per al desenrotllament personal de persones de tercera edat
Article 25. Característiques i tipologia
S'inclouen en esta tipologia totes les ajudes per a l'eliminació de barreres arquitectòniques existents en la vivenda pròpia de la persona anciana o de l'edifici que li obstaculitzen la mobilitat. Comprenen les transformacions o reformes que contribuïxen a evitar els obstacles i a facilitar la mobilitat.
Article 26. Requisits
Els requisits que han de complir-se per a accedir a este tipus d'ajudes són els següents:
a) Ser major de 60 anys.
b) Que el sol·licitant tinga deficiències de caràcter motor o sensorial que li impedisquen o dificulten la mobilitat a través de mitjans normals.
c) Que la sol·licitud estiga referida a elements relacionats amb les necessitats d'accessibilitat i comunicació, i se n'exclouen els que signifiquen una millora en la vivenda/edifici que no estiga directament relacionada amb els impediments físics o sensorials.
d) Idoneïtat d'allò que s'ha sol·licitat per a cobrir la necessitat que planteja el subjecte.
Article 27. Documentació
1. La documentació que han d'aportar les persones interessades en este tipus d'ajudes és la següent:
a) Sol·licitud segons el model oficial que figura en l'annex III d'esta orde, subscrita pel beneficiari o pel seu representant, ben omplida completament.
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons que establix el Reial Decret 522/2006, de 28 d'abril. No obstant això:
- Si de la comprovació efectuada resulta alguna discordança amb les dades facilitades per la persona interessada, l'òrgan instructor està facultat per a realitzar les actuacions procedents per a aclarir-la.
- Si el sol·licitant no presta el consentiment, ha d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.
c) Certificat de convivència emés per l'ajuntament de residència.
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en els fitxers de les administracions tributàries i de la Seguretat Social, només per a comprovar el compliment dels requisits exigits en esta orde.
En el cas que el sol·licitant no preste el consentiment, ha de presentar una fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar, o, si no n'hi ha, ha d'aportar un certificat negatiu de declaració i un certificat acreditatiu de la pensió rebuda pel sol·licitant.
e) Informe mèdic sobre la situació del sol·licitant o certificat de minusvalidesa.
f) Per a la modalitat d'eliminació de barreres arquitectòniques, a més:
- Pressupost de les adaptacions a realitzar.
- Justificació de la propietat de la vivenda o l'autorització del propietari per a realitzar les reformes.
- Permisos municipals, si és el cas.
g) Model de domiciliació bancària ben omplida, segons el model de l'annex IV d'esta orde.
2. Quant a l'ús i protecció de les dades contingudes en la dita documentació, ha d'estar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.
Article 28. Determinació de la concessió
1. La forma de determinar la quantia de la concessió és en funció dels ingressos de la unitat familiar definida en l'article 22.3, del nombre de membres de la unitat, del cost de l'acció i del mòdul econòmic estipulat en l'article 29.
La quantia màxima de l'ajuda no pot ser superior al cost de la necessitat que tracta de cobrir, ni superar el mòdul econòmic establit en l'article 29.
Article 29. Mòdul econòmic
El mòdul econòmic pel qual es regixen estes prestacions per a l'eliminació de barreres arquitectòniques és de 3.400 € com a màxim.
TÍTOL II
Procediment
CAPÍTOL I
Lloc i termini de presentació
Article 30. Lloc de presentació.
Les sol·licituds d'ajuda regulades en la present convocatòria s'han de presentar, juntament amb la documentació requerida, en la direcció territorial de Benestar Social de la província on radique el centre o on es pretenga prestar el servici per al qual se sol·licita la subvenció. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
Article 31. Terminis de presentació
El termini de presentació de sol·licituds és el següent:
1. Per a servicis socials generals i especialitzats el termini és d'un mes comptat a partir de l'endemà del dia de publicació d'esta orde en el Diari Oficial de la Comunitat Valenciana.
2. Per a prestacions econòmiques individualitzades el termini comprén des de l'endemà de la publicació d'esta orde fins al 31 d'octubre de 2013. No obstant això, amb caràcter extraordinari, poden admetre's i tramitar-se les sol·licituds d'ajudes presentades després d'eixa data i abans del 31 de desembre del dit any, sempre que s'acredite documentalment l'aparició de la necessitat fora del termini normal de presentació de sol·licituds.
CAPÍTOL II
Tramitació, resolució i recursos
Article 32. Instrucció
1. Rebudes les sol·licituds, les direccions territorials de Benestar Social les verifiquen, i poden realitzar d'ofici les actuacions que consideren necessàries per a la determinació, coneixement, i comprovació de les dades per raó de les quals s'ha de pronunciar la resolució.
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es requerirà a la persona interessada perquè, en el termini de 10 dies, esmene la falta o adjunte els documents preceptius, amb indicació que, si no ho fa, es considera que desistix de la seua petició després de la resolució, que ha de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
3. En qualsevol fase de la tramitació dels expedients, a la vista de la documentació que es troba en cada un d'estos i de les obligacions que s'adquirixen per la concessió de l'ajuda, es poden demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
4. Amb caràcter general, els tràmits que hagen de ser omplits per les persones interessades en el curs del procediment s'han de substanciar d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 33. Criteris que s'establixen per a la concessió de les ajudes.
El procediment de concessió de les ajudes regulades en la present orde es tramita en règim de concurrència competitiva, i preveu els supòsits següents:
1. Servicis socials generals i especialitzats
En el cas de sol·licituds de subvencions de servicis socials generals i de servicis socials especialitzats, en cada direcció territorial de Benestar Social es crea una comissió tècnica instructora, els components de la qual són designats pel respectiu director territorial, i que comprén en tot cas un/a cap de servici, un/a cap de secció i un/a tècnic/a
La missió de la comissió és l'avaluació de totes les sol·licituds presentades, d'acord amb els criteris establits en la present convocatòria, i formular la proposta ordenada segons els criteris establits en la present orde a la comissió de valoració de la Direcció General d'Acció Social i Majors:
En la Direcció General d'Acció Social i Majors es crea una comissió de valoració composta per:
- El/la subdirector/a d'Acció Social i Majors, que actua com a president de la comissió.
- El/la cap de Servici de Gestió de Programes.
- El/la cap de Servici de Gestió de Centres de Persones Majors.
- El/la cap de Secció d'Acció Comunitària.
- El/la cap de Secció de Prestacions.
L'esmentada comissió analitza les propostes formulades per cada direcció territorial i proposa a l'òrgan competent per a la concessió de les ajudes, la relació prioritzada de beneficiaris de les ajudes que es regulen i convoquen en la present orde, amb el límit del crèdit existent.
2. Prestacions econòmiques individualitzades
En el cas d'ajudes destinades a prestacions econòmiques individualitzades, la comissió tècnica instructora referida anteriorment té caràcter de comissió de valoració.
L'esmentada comissió ha d'elaborar amb caràcter mensual una llista única prioritzada d'expedients complets en la referida fitxa, d'acord amb els criteris definits en l'article 19 i seguint l'orde que hi haja establit, eleva a l'òrgan competent per a la concessió d'ajudes, successives propostes de concessió a favor del nombre de beneficiaris que permeten les disponibilitats de crèdit existent en cada moment.
Els expedients inclosos en les propostes successives de la comissió de valoració, passen a englobar-se en la llista única prioritzada.
Article 34. Resolució. Delegació de competències
1. Es delega la facultat de resolució de les sol·licituds d'ajudes relatives a servicis socials generals i especialitzats en la directora general d'Acció Social i Majors.
La facultat de resolució de les sol·licituds d'ajudes relatives a prestacions econòmiques individualitzades regulades en el capítol III del títol I de la present orde, es delega en els directors territorials de Benestar Social.
Estes delegacions s'efectuen d'acord amb la Resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la conselleria.
2. El termini màxim per a resoldre i notificar les resolucions sobre les sol·licituds de servicis socials generals, servicis socials especialitzats i prestacions econòmiques individualitzades és de sis mesos comptats des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la quantia dels crèdits. En el cas de les sol·licituds de PEI presentades després de la data de publicació dels crèdits, el termini de sis mesos es comptarà a partir de la data de la sol·licitud.
No obstant això, si es desestimen totalment o parcialment sol·licituds per falta de consignació pressupostària i, després de la finalització del termini de resolució, s'incrementen els crèdits destinats a finançar les ajudes, estes sol·licituds exclusivament poden valorar-se, resoldre's i notificar-se en el termini de 3 mesos comptat a partir de la data de publicació en el Diari Oficial de la Comunitat Valenciana de la resolució de la consellera de Justícia i Benestar Social que done publicitat a este increment.
3. En els casos en què haja de requerir-se a la persona interessada l'esmena de deficiències o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
4. Excepcionalment, pot acordar-se l'ampliació dels terminis citats en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, que modifica l'anterior.
5. Transcorregut el termini màxim per a resoldre sense que s'haja notificat cap resolució expressa, les sol·licituds han d'entendre's desestimades, de conformitat amb l'article 44 de la Llei 30/1992, de 26 de novembre, i amb l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
6. L'import de les subvencions concedides no pot, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenrotllar l'entitat beneficiària.
7. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, pot donar lloc a la modificació de la resolució de concessió.
8. La Conselleria de Benestar Social no assumix obligacions que es deriven de la relació laboral del personal dels centres o els servicis subvencionats, sinó que són els seus titulars els que hi responen amb caràcter exclusiu.
9. Així mateix, la concessió d'una subvenció a l'empara d'esta orde, no comporta cap obligació per part de la Conselleria de Benestar Social d'atorgar subvencions en exercicis posteriors.
Article 35. Recursos
Les resolucions expresses o presumptes dictades pels òrgans competents de la Conselleria de Benestar Social, posen fi a la via administrativa, i en contra, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es poden interposar potestativament, un recurs de reposició davant del mateix òrgan que l'ha dictat en el termini d'un mes comptat des de l'endemà de la notificació, o bé directament un recurs contenciós administratiu davant de la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, o de sis mesos si l'acte fóra presumpte, de conformitat amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-se'n qualsevol altre que s'estime pertinent.
TÍTOL III
Del pagament i de la justificació de les subvencions
Article 36. Garanties prèvies al pagament anticipat de la subvenció
1. Quan es produïsquen bestretes de pagament, el beneficiari de la subvenció està obligat a garantir-ne l'import. Per a això, s'entén per bestretes de pagament les quantitats que siguen lliurades a favor del beneficiari amb anterioritat al fet que este justifique el gasto corresponent.
2. El percentatge de la bestreta és l'establit en el Text Refós de la Llei de la Hisenda Pública de la Generalitat Valenciana, tenint en compte el que disposa la Llei de Pressupostos de la Generalitat per a l'any 2013.
3. No obstant això, queden exceptuades del compliment d'esta obligació les corporacions locals, així com les entitats sense ànim de lucre i les persones físiques i les famílies en què concórreguen les circumstàncies previstes en l'article 47.bis.3.a, del text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.
4. L'esmentada garantia pot constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este ha de constituir-se amb caràcter solidari i amb renúncia expressa al benefici d'excussió previst en l'article 1.830 del Codi Civil.
5. Per a la constitució i tramitació de les garanties cal ajustar-se al que disposa l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV núm. 350, de 07.03.1986).
6. Siga quina siga la forma triada per a formalitzar la garantia, esta ha de depositar-se en els Servicis Territorials de la Conselleria d'Hisenda i Administració Pública de la província corresponent, els quals han d'entregar al beneficiari la carta de pagament acreditativa del depòsit. Esta carta de pagament ha de ser presentada pel beneficiari en la direcció territorial de Benestar Social de la província com a requisit previ i inexcusable per al pagament de la bestreta.
Article 37. Sistema de pagament de les subvencions
El pagament de les ajudes i subvencions regulades en la present orde s'efectua ajustant-se al règim que a continuació s'especifica per a cada un dels tipus d'ajudes:
1. En el cas de subvencions corresponents a servicis socials generals i servicis socials especialitzats, llevat que la legislació de la Generalitat permeta un règim de lliurament de transferències corrents distint, el pagament s'ha d'ajustar al que disposa l'article 47 bis del text refós de la Llei de la Hisenda Pública de la Generalitat Valenciana en els terminis i percentatges següents:
a) S'anticipa un 40% de l'import de la subvenció després de la concessió.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abona una segona bestreta la quantia de la qual ascendix al 20% de l'import de la subvenció.
c) La resta s'abona després de la justificació pel beneficiari de la totalitat del gasto objecte de la subvenció atorgada.
2. El pagament de les prestacions econòmiques individualitzades s'efectua contra la presentació, per part de la persona beneficiària, de la justificació que acredite el dret a la percepció de l'ajuda.
3. En el cas de les ajudes d'emergència, s'aplica el mateix règim previst per a la resta de les prestacions econòmiques individualitzades, llevat que la Llei de Pressupostos de la Generalitat per a l'any 2013 preveja un règim distint.
Article 38. Sistema de justificació de les subvencions
1. En el cas de beneficiaris de prestacions econòmiques individualitzades, la direcció territorial de Benestar Social establirà el seguiment adequat del gasto objecte de la subvenció. Estos beneficiaris estan obligats a entregar, a requeriment d'aquella, tots els documents, factures, manaments de pagament, etc., que siguen necessaris per a justificar la quantia del gasto efectuat en relació amb l'objecte subvencionat.
2. Per a les subvencions relatives als servicis socials generals i especialitzats, el procediment per a realitzar la justificació està directament relacionat amb el règim de pagaments establit en l'article 37 de la present orde per als diferents tipus de subvencions.
3. Els gastos a justificar en les subvencions relatives a servicis socials generals han de ser, com a mínim, igual al gasto total estimat dels programes objecte de subvenció, i es correspondran sempre amb els continguts dels esmentats programes, i no són admissibles gastos d'actuacions que no estiguen específicament previstes en la descripció dels programes subvencionats. Així mateix, no poden ser compensades quantitats justificades corresponents a diferents programes subvencionats.
4. En el cas de servicis socials especialitzats, el gasto a justificar ha de correspondre's amb:
a) Quan es tracte de subvencions per al manteniment de centres l'import del qual ha sigut determinat utilitzant el criteri preu/plaça/dia, cal distingir dos supòsits:
- En el cas que els usuaris del centre estiguen obligats a costejar parcialment el servici de què són beneficiaris, el gasto a justificar ha de ser com a mínim igual al cost estimat que va servir de base per al càlcul de la subvenció.
- En cas contrari, el gasto a justificar ha de ser, com a mínim, igual a la quantia de la subvenció atorgada.
b) Quan es tracte de subvencions per al manteniment de centres l'import de les quals ha sigut determinat utilitzant el criteri diferència ingressos-gastos o la realització de Programes, el gasto a justificar ha de ser, com a mínim, igual al cost estimat que va servir de base per al càlcul de la subvenció.
5. En cap cas l'import de la subvenció pot ser de tal quantia que, com a conseqüència de la percepció d'altres ajudes d'administracions públiques o entitats públiques o privades, o del finançament parcial pels usuaris del centre o programa, o de qualsevol altra causa, supere el cost de l'activitat a desenrotllar pel beneficiari. En el cas que l'import de la subvenció supere el cost de l'activitat exercida, l'Administració procedix al reintegrament quant a l'excés, i a l'exigència de l'interés de demora des del moment del pagament de la subvenció.
6. Amb independència del tipus de subvenció que es tracte, el termini màxim de presentació de la justificació finalitza el dia 31 de gener de l'any 2014.
7. Excepcionalment, la Direcció General d'Acció Social i Majors pot admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.
Article 39. Documentació justificativa a presentar pel beneficiari
La justificació de les subvencions corresponents a servicis socials generals i especialitzats s'efectuarà per mitjà de la presentació de la documentació que a continuació s'especifica:
1. En el cas de subvencions corresponents a servicis socials generals, la justificació consistix en:
a) Durant el transcurs del període objecte de subvenció i sempre que es produïsquen bestretes a compte de la subvenció, la corporació local ha de justificar la quantitat anticipada per mitjà de la presentació davant de la direcció territorial de Benestar Social de la província corresponent d'un certificat del volum d'obligacions reconegudes per la corporació en eixe període, subscrit pel seu interventor/a i amb el vistiplau de l'alcalde-president, per a la tramitació del següent termini de la subvenció, segons el model de l'annex VI d'esta orde.
b) Amb independència que s'hagen produït bestretes a compte, amb anterioritat a l'1 de desembre de 2013, la corporació local ha d'emetre un certificat d'obligacions reconegudes en el dit període.
c) Sense perjuí del que disposa l'apartat anterior, la corporació local disposa de termini fins al 31 de gener de 2014 per a, segons el model facilitat per la Conselleria de Benestar Social,
- Presentar la memòria descriptiva de l'execució dels programes subvencionats.
- Presentar memòria financera descriptiva de l'execució del gasto objecte de la subvenció.
d) Si de la presentació de les corresponents memòries d'execució del gasto, es deriven incompliments en la realització per part de la corporació local, es procedirà a la minoració corresponent i a l'exigència, si és el cas, de devolució d'imports indegudament percebuts.
2. En el cas de subvencions corresponents a servicis socials especialitzats, la justificació, a més d'allò que s'ha exigit en els apartats següents, consistix en la presentació de la memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud, així com en el següent:
a) Quan es tracte de subvencions per a manteniment de centres l'import de les quals ha sigut determinat utilitzant el criteri preu/plaça/dia, la justificació del gasto consistix en la presentació davant de la direcció territorial de Benestar Social corresponent, de les relacions mensuals de beneficiaris atesos, en les quals han de detallar-se els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. La dita documentació ha d'estar degudament subscrita pel titular del centre o per qui en tinga la representació.
b) Quan es tracte de subvencions per a manteniment de centres l'import de les quals ha sigut determinat utilitzant el criteri diferència ingressos-gastos, la justificació del gasto consistix en la presentació davant de la direcció territorial de Benestar Social corresponent de tota la documentació necessària per a acreditar el gasto realitzat, entre la qual ha d'incloure's, almenys, la següent:
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut pagats o carregats en compte.
- En el cas que hi haja persones que presten servicis en el centre a canvi d'una gratificació, han de presentar-se els rebuts justificatius del gasto, en els quals conste el nom del centre i el nom, cognoms i DNI de la persona col·laboradora.
- Si hi ha persones treballant en el centre per raó de contractes de prestació de servicis, han d'aportar-se les corresponents factures emeses pels esmentats professionals, així com la documentació acreditativa del fet que estos complixen els requisits exigits per la legislació tributària.
c) Quan es tracte de subvencions que financen la realització de programes de servicis socials especialitzats, la justificació del gasto consistix en la presentació davant de la direcció territorial de Benestar Social corresponent, de tota la documentació necessària per a acreditar el gasto realitzat. Els gastos que es justifiquen han de tindre relació amb els programes subvencionats.
Així mateix, si hi ha professionals col·laborant en els programes per raó de contractes de prestació de servicis, han d'aportar-se les corresponents factures emeses pels esmentats professionals, així com la documentació acreditativa del fet que estos complixen els requisits exigits per la legislació tributària.
3. Les factures acreditatives del gasto realitzat han de reunir els requisits arreplegats en el Reial Decret 1496/2003 de 28 de novembre, pel qual s'aprova el reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE 286, de 29 de novembre de 2003).
4. En tot cas, s'ha de seguir el que disposen les instruccions que per a la justificació d'ajudes de 2013 dicte la direcció general corresponent.
Article 40. Desistiment sense efectes o minoració de l'import de la subvenció i exigència de reintegraments d'imports percebuts indegudament
1. Pot deixar-se sense efecte la subvenció concedida o minorar-ne la quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària.
2. El procediment s'inicia d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
3. En la tramitació del procediment s'ha de garantir, en tot cas, el dret de la persona interessada a l'audiència.
4. El termini màxim per a resoldre i notificar la resolució és de tres mesos des del moment que s'incoe l'expedient de revocació o minoració, i si és el cas, reintegrament.
5. Les quantitats que s'hagen de reintegrar tenen consideració d'ingrés de dret públic per al procediment aplicable per a la cobrança.
Article 41.
Les disposicions contingudes en este títol s'apliquen sempre que la llei de pressupostos corresponent o qualsevol altra llei de la Generalitat o les normes de desplegament no establisquen condicions distintes.
DISPOSICIONS ADDICIONALS
Primera. Eficàcia de la convocatòria
L'eficàcia de la present convocatòria queda condicionada a l'existència, en les línies T0228000, T1326000, T1331000, T1827000, T2188000, T2736000 i T2737000 dels Pressupostos de la Generalitat de l'exercici econòmic de l'any 2013, de crèdit adequat i suficient per a atendre les ajudes que preveu. Per a això, la Conselleria de Benestar Social ha de publicar una orde que regule tant les línies pressupostàries com les quanties que servisquen de suport a les ajudes descrites en esta convocatòria.
Segona. Dret supletori
Per a tot el que no regula esta orde cal ajustar-se al que disposen la Llei 38/2003, de 17 de novembre, General de Subvencions i el Decret Legislatiu de 26 de juny de 1991, de la Generalitat, pel qual s'aprova el text refós de la Llei de la Hisenda Pública de la Generalitat Valenciana.
Tercera. Corporacions locals
El finançament de les corporacions locals de menys de 10.000 habitants té caràcter subsidiari, tenint en compte la col·laboració a què estan obligades les respectives diputacions provincials, segons que preveu l'article 6.3 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.
Quarta. Unions de fet
De conformitat amb el que disposa la Llei 1/2001, de 6 d'abril, de la Generalitat, per la qual es regulen les Unions de Fet, i el Decret 61/2002, de 23 d'abril, del Consell, pel qual s'aprova el Reglament de desplegament de la Llei 1/2001, de 6 d'abril, o norma reglamentària que el substituïsca, poden acreditar-se estes unions per mitjà del corresponent certificat emés pel Registre Administratiu d'Unions de Fet de la Comunitat Valenciana, per tal d'accedir a les corresponents ajudes regulades en esta orde.
Quinta. Persones jurídiques
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris persones jurídiques de naturalesa pública o privada poden articular-se per mitjà de document administratiu subscrit per ambdós parts, on consten els drets i obligacions i l'objecte de la subvenció, amb detall dels programes o servicis a subvencionar, tot això amb independència de la resolució administrativa d'atorgament de la subvenció, que en tot cas ha de produir-se.
Sexta. Excepcions als mòduls establits
Quan concórreguen circumstàncies extraordinàries en el centre, programa o servici per al qual se sol·licita una subvenció, que han de quedar degudament acreditades en l'expedient i reflectides en l'acta corresponent, l'òrgan proponent pot elevar propostes motivades d'atorgament de subvencions que excedisquen els mòduls màxims previstos per a cada cas.
Sèptima. Notificació a la Comissió Europea
Les ajudes concedides per raó d'esta orde no cal que siguen notificades a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides a col·lectius que no exercixen activitat econòmica, persones físiques o entitats locals que exercixen poders públics i té caràcter d'administració pública.
DISPOSICIONS FINALS
Primera. Instruccions
1. S'autoritza les entitats locals beneficiàries de les ajudes arreplegades en la present orde a regular, per mitjà d'ordenança i amb l'aprovació prèvia de la Direcció General d'Acció Social i Majors, aquells aspectes de procediment, requisits d'accés, criteris de concessió i possibles contraprestacions exigides per a la percepció de les ajudes arreplegades en l'article 2.1 c) de la present orde.
2. S'autoritza la Direcció General d'Acció Social i Majors, a dictar totes les instruccions que siguen necessàries en desplegament d'esta orde. Estes instruccions tenen, si és el cas, caràcter supletori de les normes previstes en l'apartat anterior.
Segona. Publicitat de centres, servicis i programes
1. Quan per part de les entitats sol·licitants es faça publicitat a través de qualsevol mitjà de comunicació, dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta orde, és obligatori fer constar explícitament que es tracta d'un centre, servici, activitat o programa «subvencionat per la Generalitat».
2. Quan l'ajuda siga superior al 50% del cost del servici, en els locals dels centres subvencionats ha d'exposar-se en lloc visible una placa d'identificació en què s'indique la condició de centre subvencionat per la Generalitat.
En tot cas, quan es presente la justificació ha d'adjuntar-se una fotografia acreditativa d'això, i s'ha de fer constar en l'ofici de remissió de la justificació a la direcció general corresponent.
Tercera. Entrada en vigor
La present orde entra en vigor l'endemà de ser publicada en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda mentres no hi haja en els pressupostos de l'exercici econòmic de l'any 2013 crèdit adequat i suficient per a fer front a les ajudes.
Quarta. Recursos
Contra esta orde, que posa fi a la via administrativa, pot interposar-se, potestativament un recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o, en tractar-se d'administracions públiques, si és el cas, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa; o bé pot interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà del dia de publicació, d'acord amb el que disposen els articles 10 i 46 de l'esmentada Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.
València, 28 de desembre de 2012
La consellera de Benestar Social,
ASUNCIÓN SÁNCHEZ ZAPLANAANNEX IVANEXO IV